b"\n_START_ARTICLE_\nHarran\n_START_PARAGRAPH_\nHarran je mesto in pokrajina v provinci \xc5\x9eanl\xc4\xb1urfa v jugovzhodni Tur\xc4\x8diji, znan tudi kot Carrhae.  Izginulo staro mesto Carrhae je bilo leta 53 pr. n. \xc5\xa1t. prizori\xc5\xa1\xc4\x8de bitke med Rimljani in Parti, danes pa je pomembno arheolo\xc5\xa1ko najdi\xc5\xa1\xc4\x8de. _NEWLINE_Harran je le\xc5\xbei 44 km ju\xc5\xbeno od Urfe, nekdanje Edese, sredi vro\xc4\x8dega in suhega harranskega ni\xc5\xbeavja. _NEWLINE_Harran je bil v antiki pomembno trgovsko sredi\xc5\xa1\xc4\x8de. Najve\xc4\x8d so trgovali s Tirom,  (Ezekiel 27:23), njihova posebnost pa je bila di\xc5\xa1e\xc4\x8da guma, ki so jo pridobivali iz drevesa stobrum (Plinij, N.H. xii. 40).\n_START_SECTION_\nStarodavni Harran\n_START_PARAGRAPH_\nLegende, ki obdajajo Harran segajo vse do nastanka \xc4\x8dlove\xc5\xa1tva in pravijo, da sta se Adam in Eva ustavila prav tu, ko so ju izgnali iz Rajskega vrta._NEWLINE_Zgodovinski Harran je resni\xc4\x8dno zelo star. Bil je sredi\xc5\xa1\xc4\x8de mezopotamske kulture, ki je obvladovala kri\xc5\xbei\xc5\xa1\xc4\x8de cest med Damaskom, Ninivami in Karkemi\xc5\xa1em. Kri\xc5\xbei\xc5\xa1\xc4\x8de je dalo mestu  izreden strate\xc5\xa1ki pomen. Harran se pogosto omenja v asirskih napisih \xc5\xbee v \xc4\x8dasu Tiglat-Pileserja I. okrog leta 1100 pr. n. \xc5\xa1t. kot Harranu, kar pomeni \xc2\xbbpot\xc2\xab\xc2\xa0(akadsko: harr\xc4\x81nu \xe2\x80\x93 cesta, pot ali potovanje). Po dr\xc5\xbeavni pogodbi med \xc5\xa0upilulijumo in \xc5\xa0ativazo je hetitska vojska pod poveljstvom Pija\xc5\xa1\xc5\xa1ilija na pohodu proti Hanilgalbatu Harran po\xc5\xbegala.\n_START_SECTION_\nHarran v starih spisih\n_START_PARAGRAPH_\nStara zaveza (Geneza 12:4-5) pravi, da je Abraham \xc5\xbeivel v Haranu, za katerega nekateri poznavalci trdijo, da gre za dana\xc5\xa1nji Harran. Hebrejska Biblija (Geneza 11:31) ima Haran za mesto, kjer se je ustavil Terah, ko je z dru\xc5\xbeino - sinom Abramom, vnukom Lotom (sinom Terahovega sina Harana, ki je umrl v Uru) in \xc5\xbeeno Sarai - od\xc5\xa1el iz Ura. Geneza 27:43 omenja, da je v Haranu \xc5\xbeivel Laban, in ga povezuje z Izakom in Jakobom: Jakob je v Haranu \xc5\xbeivel 20 let in delal pri svojem stricu Labanu (Geneza 31:38 in 41)._NEWLINE_Islamsko izro\xc4\x8dilo povezuje Haran z Abrahamovim bratom Aranom (Geneza 11:26-32)._NEWLINE_Harran je bil domovanje mezopotamske boginje meseca Sin. Njen tempelj je gradilo ve\xc4\x8d kraljev, med njimi Asurbanipal in Nabonid, Herodian (iv. 13, 7) pa omenja, da je bil v njegovem \xc4\x8dasu v mestu lunin tempelj._NEWLINE_Med vladanjem kralja Hezekija se je mesto uprli Asircem, ki so ponovno osvojili mesto osvojili mesto  (2. knjiga kraljev 19:12, Izaija 37:12) in mu odvzeli mnogo privilegijev. Kralj Sargon II. jim je pravice kasneje vrnil.\n_START_SECTION_\nMedijci, Perzijci, Grki in Rimljani\n_START_PARAGRAPH_\nMed propadanjem Asirskega imperija je Harran postal trdnjava zadnjega kralja A\xc5\xa1ur-ubalita II., leta 609 pr. n. \xc5\xa1t. ga je oblegal in osvojil babilonski vladar Nebopolazar, po padcu Asirije je postal del Medijskega imperija, za tem pa je pre\xc5\xa1el v posest perzijskih Ahemenidov. V perzijskih rokah je ostal vse do leta 331 pr. n. \xc5\xa1t., ko je v mesto vkorakala vojska Aleksandra Makedonskega.  _NEWLINE_Po Aleksandrovi smrti 11. junija 323 pr. n. \xc5\xa1t. so se za mesto potegovali njegovi nasledniki Perdikkas, Antigon I. Monoftalm in Evmen. Mesto je nazadnje postalo del kraljestva Selevka I. Nikatorja, Selevkidskega imperija in glavno mesto province Osroene (gr\xc5\xa1ki naziv  starega imena Urhai). V naslednjih sto petdesetih letih se [[]]je dr\xc5\xbeava razcvetela in ko je partska perzijska dinastija okupirala Babilonijo, je dobila neodvisnost. Osroeni je potem nekaj stoletij vladala arabska dinastija Abgeridov, ki so bili vazali partskega \xc2\xbbkralja kraljev\xc2\xab._NEWLINE_Nekaj stoletij kasneje, leta 217,  je bil na Makrinusovo pobudo v Harranu ubit rimski cesar Karakala. V bli\xc5\xbeini mesta so leta 296 cesarja Galerija  porazili njegovi nasledniki Sasanidi iz Perzije. Mesto je ostalo pod perzijsko oblastjo, dokler niso leta 651 Sasanidov porazili Arabci.\n_START_SECTION_\nKr\xc5\xa1\xc4\x8danstvo\n_START_PARAGRAPH_\nHarran je bil \xc5\xbee zelo zgodaj sredi\xc5\xa1\xc4\x8de kr\xc5\xa1\xc4\x8danstva in prvo mesto, kjer so se javno gradile cerkve. Mesto je imelo svojega \xc5\xa1kofa, mnogo ljudi pa je kljub temu ostalo zvestih stari poganski veri in v Harranu se je rodila sabijska kultura.\n_START_SECTION_\nIslamski Harran\n_START_PARAGRAPH_\nNa za\xc4\x8detku islamskega obdobja je bil Harran na ozemlju plemena Mudar (Diyar Mudar) v zahodnem delu severne Mezopotamije (Al Jaz\xc4\xabrah). Skupaj z ar-Ruho (kasneje Edeso in dana\xc5\xa1njo Urfo) in ar-Rakko je bil eno najve\xc4\x8djih mest v regiji. Med vladanjem umajjadskega kalifa Marvana II. je postal Harran sede\xc5\xbe vlade islamskega imperija, ki se je raztezal od \xc5\xa0panije do osrednje Azije. _NEWLINE_Baje je \xc5\xa1el skozi Harran tudi abasidski kalif al-Ma'mun, ko je \xc5\xa1el na vojni pohod proti Bizantincem in prisilik Harrance, da prestopijo v eno od \xc2\xbbver iz knjige\xc2\xab, se pravi v judaizem, kr\xc5\xa1\xc4\x8danstvo ali islam. Da bi u\xc5\xbeivali popolno za\xc5\xa1\xc4\x8dito islamskih vladarjev, so se prebivalci poistovetili s Sabijci. V Koranu so bili Sabijci resni\xc4\x8dno omenjeni, toda to so bili skupina gnosti\xc4\x8dnih Mandejcev, ki so \xc5\xbeiveli v ju\xc5\xbenem Iraku, vendar so v al-Ma'munovem \xc4\x8dasu \xc5\xbee izginili. Povezava Harranskih Sabijcev in Sabijcev iz Korana je vsekakor vpra\xc5\xa1ljiva.\n_START_SECTION_\nPrva islamska univerza\n_START_PARAGRAPH_\nV poznem 8. in v 9. stoletju je postal Harran sredi\xc5\xa1\xc4\x8de za prevajanje del s podro\xc4\x8dja astronomije, filozofije, naravnih znanosti in medicine.  Asirci so iz gr\xc5\xa1\xc4\x8dine prevajali v sir\xc5\xa1\xc4\x8dino in iz nje v arab\xc5\xa1\xc4\x8dino in znanje iz klasi\xc4\x8dnega sveta prena\xc5\xa1ali na arabsko govore\xc4\x8do civilizacijo, ki je nastajala na jugu. Mnogo pomembnih u\xc4\x8denjakov s podro\xc4\x8dja naravnih znanosti, astronomije in medicine je bilo po poreklu iz Harrana. Ve\xc4\x8dinoma so bili neislamski Asirci. Med najbolj znanimi je bil alkimist Geber. Prevajalsko sredi\xc5\xa1\xc4\x8de se je kasneje iz Harran preselilo v Bagdad.\n_START_SECTION_\nPropad sabijcev\n_START_PARAGRAPH_\nLeta 1032 ali 1033 so se sestradani pode\xc5\xbeelski prebivalci uprli in spopadli z mestnimi muslimanskimi milicami. Uporni\xc5\xa1ke mno\xc5\xbeice so pokon\xc4\x8dale sabijsko skupnost in poru\xc5\xa1ile sabijski tempelj.  Leta 1059-1060 so tempelj ponovno zgradili in ga preuredili v utrjeno rezidenco vladajo\xc4\x8dega arabskega plemena Numajridov, ki je pri\xc5\xa1lo v 11. stoletju na oblast v zahodni Mezopotamiji (Jaz\xc4\xabri). Vladar Mahmud Nur al-Din je iz rezidence naredil mo\xc4\x8dno trdnjavo.\n_START_SECTION_\nKri\xc5\xbearji\n_START_PARAGRAPH_\n7. maja 1104 je bila v dolini Balik pomembna bitka, znana kot bitka pri Harranu. Po mnenju Mateja iz Edese je bila bitka dva dni hoda od Harrana, Albert iz Aachna in Fulk iz Chartresa pa trdita, da je bila bitka na ravnici pri mestu ar-Rakkah. Kri\xc5\xbearji so v bitki do\xc5\xbeiveli velik poraz. Ede\xc5\xa1kega grofa Baldvina Bour\xc5\xa1kega so Seld\xc5\xbeuki ujeli. Ko so ga \xc4\x8dez nekaj let izpustili, je postal jeruzalemski kralj Baldvin II. _NEWLINE_Na koncu 12. stoletja sta bila Harran in ar-Rakkah rezidenca ajubidskih emirjev. Ajubidski vladar Jaz\xc4\xabre al-'Adil Abu Bakr je ponovno utrdil grajsko obzidje. Leta 1260 je bilo mesto med mongolskimi vojnami ponovno popolnoma poru\xc5\xa1eno in zapu\xc5\xa1\xc4\x8deno. Poru\xc5\xa1eno mesto je v 13. stoletju opisal arabski zgodovinar Abulfeda.\n_START_SECTION_\nSodobni Harran\n_START_PARAGRAPH_\nHarran je znan po svojih tradicionalnih \xc4\x8debeljim panjem podobnih hi\xc5\xa1am iz ne\xc5\xbegane opeke, ki so zgrajene povsem brez lesa. Hi\xc5\xa1e so znotraj hladne, kar je v teh krajih \xc5\xa1e kako pomembno, in se niso sprememnile \xc5\xbee 3.000 let. V tak\xc5\xa1nih hi\xc5\xa1ah so prebivali vse do leta 1980. Danes so namenjene samo turistom, ve\xc4\x8dina harranskega prebivalstva pa \xc5\xbeivi novi majhni vasi pribli\xc5\xbeno dva kilometra od glavnega mesta. Ru\xc5\xa1evine starega mestnega obzidja in utrdb in nekaj drugih zgradb, na primer ena od mestnih vrat, so ohranjene. Arheolog dr. Nurettin Yard\xc4\xb1mc\xc4\xb1 trenutno izkopava bli\xc5\xbenjo grobno gomilo iz 4. stoletja pr. n. \xc5\xa1t. _NEWLINE_Nova vas je revna in \xc5\xbeivljenje v vro\xc4\x8di in suhi klimi te\xc5\xbeko. Prebivalci so po poreklu Arabci in \xc5\xbeivijo po svojem starem izro\xc4\x8dilu. Arabce je v 18. stoletju sem naselilo Otomansko cesarstvo. Zna\xc4\x8dilne dru\xc5\xbeine imajo po 10-15 otrok, ki se zbirajo okrog turistov, jim prodajajo bro\xc5\xa1ure o mestu in \xc5\xa1opke zeli\xc5\xa1\xc4\x8d in prosja\xc4\x8dijo za drobne predmete, na primer lasne sponke ali rde\xc4\x8dilo za ustnice. Pogosto tudi vodijo turiste po mestu. Va\xc5\xa1ke \xc5\xbeenske so tetovirane in oble\xc4\x8dene v tradicionalna beduinska obla\xc4\x8dila. _NEWLINE_V drugi polovici 1980. let je postala harranska ravnina zaradi zajezitve rek C\xc3\xbcllab and Deysan pustinja. Ponovno je ozelenela nekaj let kasneje, ko je za\xc4\x8del delovati namakalni sistem. V okolici Harrana zdaj rasteta predvsem bomba\xc5\xbe in ri\xc5\xbe.\n_START_SECTION_\nPolitika\n_START_PARAGRAPH_\nPokrajino je v tur\xc5\xa1kem parlamentu dolgo let zastopal Necmettin Cevheri, pripadnik velikega klana Urfa, ki je, podobno kot Sedat Bucak, podpiral stranko Sulejmana Demirela. Ko se je Demirelova stranka v devetdesetih letih prej\xc5\xa1njega stoletja sesula, sta obe dru\xc5\xbeini za\xc4\x8deli podpirati trenutno vladajo\xc4\x8do konzervativno stranko Adalet ve Kalk\xc4\xb1nma Partisi."